אחרי שמכבי תל אביב הבטיחה אתמול (רביעי) את מקומה בפלייאוף, נפתח היום המחזור ה-28 ביורוליג. מכבי תשחק מחר בבלגרד מול הכוכב האדום לאחר שקיבלה אישור מיוחד ממשרד הבריאות לטוס בצל התפשטות וירוס הקורונה בישראל.
במרכז משחקי הערב פנאתינייקוס אירחה את צסק"א מוסקבה והובסה 97:66. ארמני מילאנו ניצחה את ולנסיה 81:83 אחרי שלשת ניצחון בהארכה וריאל מדריד גברה בביתה על וילרבאן 76:87. במשחק שפתח את המחזור, גברה זניט סנט פטרבורג 75:76 על ז'לגיריס קובנה אחרי הארכה.
במפגש המרכזי של המחזור, צסק"א מוסקבה יצאה למשחק חוץ מול פנאתינייקוס וחזרה עם ניצחון גדול. צסק"א סיימה את הרבע הראשון עם סקור גבוה והוליכה בסופו כבר בעשר הפרש. ברבע השני פנאתינייקוס הצליחה להישאר צמודה אבל לא לצמק את הפער.
הרוסים עלו למחצית השנייה כדי לסגור עניין. דארון היליארד עלה מהספסל וצלף שלשות כדי לסיים ערב נהדר עם 21 נקודות, מייק ג'יימס הרבה להחטיא מעבר לקשת ובכל זאת סיים עם 18 נקודות וחמישה אסיסטים. החלומות של היוונים לחזור למשחק התנפצו בתחילת הרבע הרביעי בו צסק"א התעללה בהם והנחילה להם את הפסדם הגדול ביותר ביורוליג.
הקבוצה של שארונאס יאסיקביצ'יוס הגיעה למשחק מהמקום השמיני והיתה חייבת ניצחון כדי לשמור על השאיפות שלה להשתלב במשחקי ההצלבה. המשחק היה בידיים של הליטאים אבל הם איבדו יתרון גדול. בסיום הירוקים עוד הצליחו לכפות הארכה אבל הפסידו בסיומה 76:75 לסוגרת הטבלה ביורוליג.
אחרי רבע ראשון בו ז'לגיריס ברחה, בעיקר בזכות יכולת טובה של ג'וק לנדל, זניט התעוררה ברבע השני והגיע למחצית בפיגור מינימלי. הליאטים שמרו על היתרון אבל פתחו בצורה מזעזעת את הרבע הרביעי ואפשרו ליריבתם לרוץ 0:13 מפתיחתו. שלשה של לנדל אחרי יותר מחמש דקות החזירה את הליטאים ללוח.
שתי דקות לסיום זניט הוליכה ב-4 וקיבלה שלל הזדמנויות להגדיל את היתרון אבל החטיאה פעם אחר פעם ממצבים נוחים. זה איפשר לז'לגיריס להשוות בזכות זריקות עונשים של תומאס וואלקופ. הכדור האחרון היה בידיים של זניט אבל היא איבדה אותו ברשלנות. קיי.סי ריברס יכל לנצח את המשחק עבור הליטאים אבל זרק שלשה רשלנית ששלחה את הקבוצות להארכה.
את ההארכה ז'לגיריס פתחה כמו את המשחק והצליחה לפתוח פער קטן אבל זניט חזרה, בעיקר בגלל יכולת חלשה של הליטאים בריבאונד ההגנה. ז'לגיריס עוד הוליכה בשתי נקודות בזכות לנדל שסיים עם 27 נקודות אבל עבירה מיותרת, שתי שניות לסיום העניקה לזניט את הניצחון בזכות שתי קליעות עונשין של אלביצ'י.
הצרפתים הפתיעו והוליכו בסיום הרבע הראשון אבל ערב נהדר של ג'ייסי קארול שסיים עם 19 נקודות החזיר את הספרדים ליתרון כבר ברבע השני. הצרפתים הצליחו להישאר צמודים במחצית הראשונה אבל בשנייה כבר לא יכלו לריאל שהגדילה את הפער והבטיחה לעצמה מקדמה קלה בקרב עם ברצלונה על המקום השני ביורוליג.
ולנסיה אירחה את ארמני מילאנו ללא קהל בגלל התפרצות הקורונה בצפון איטליה. ייתכן שהיעדר הקהל סייע לאיטלקים שהצליחו להוביל בפער קטן לאורך המשחק. בשוויון 63:63, 15 שניות לסיום, וולדימיר מיצוב קלע סל קשה שנראה כמו סל ניצחון, 7.2 שניות לסיום.
נגמר? לא ממש. ולנסיה חזרה מפסק זמן והשוותה, 2.6 שניות לסיום, מסל של אלברטו אבדלה ששלח את הקבוצות להארכה. בהארכה ולנסיה הצליחה לעלות ליתרון ולשמור עליו כמעט עד לסיום, כמה כמעט? הכי כמעט שאפשר.
אחרי חמש דקות בהן האיטלקים סירבו להרים ידיים, בעיקר בזכות סרחיו רודריגז, ולנסיה הגיע לקו העונשין ביתרון נקודה. קינו קולום החטיא את שתי הזריקות, השנייה בכוונה, ומילאנו יצאה להתקפה. רודריגז הוביל את הכדור, משך אליו שני שומרים ומסר למיצוב שקלע שלשת ניצחון גדולה על הבאזר. ניצחון ראשון למילאנו אחרי חמישה מחזורים והיא חוזרת לקרב על העפלה לשלב הבא.